הלכות סוכה*
ר' חיים רז
דיני דפנות הסוכה

(1) לכתחילה נוהגים לעשות סוכה מד' דפנות שלמות - כאשר אורך כל דופן 7 טפחים (67.2 ס"מ) לפחות ושלא יהיה פרוץ אלא מקום הפתח בלבד. מי שאין לו אפשרות לד' דפנות שלמות יעשה סוכתו מג' דפנות שלמות, ומי שאין לו אפילו ג' דפנות סוכתו כשירה גם בב' דפנות ודופן שלישית טפח, וכדשנינו בגמרא [סוכה ו:]: "בסכת תשבו שבעת ימים כל האזרח בישראל ישבו בסכת למען ידעו דורותיכם כי בסוכות הושבתי את בני ישראל" רבנן סברי יש אם למסורת - בסכת בסכת בסוכות הרי כאן ארבעה, דל חד לגופיה פשו להו תלתא שתים כהלכתן, ואתאי הלכתא וגרעתא לשלישית ואוקמא אטפח.

ואלו התנאים הנצרכים להכשר סוכה שכזו:

לעניין שתי הדפנות

שתי הדפנות צריכות להיות כל אחת מהן באורך 7 טפחים וגובה 10 טפחים [שלמים- לא ע"י צוה"פ או לבוד] ועומדות זו בצד זו כמו קרן זווית ללא רווח (כמו האות ר)

לעניין הדופן בשלישית

דופן זו צריכה להיות רוחב טפח ומשהו וגובה י' טפחים לפחות ולעמוד סמוך לאחת הדפנות תוך ג' טפחים- ע"מ שיהיה דין לבוד.

בנוסף ל-4 טפחים הנ"ל צריך עוד צורת הפתח באורך של 4 טפחים לפחות- ע"מ ליצור דופן בשיעור של 7 טפחים: 3 טפחים של הלבוד+ 4 טפחים של צוה"פ. 
(2) דפנות הסוכה יכולים להעשות מכל דבר העומד בפני הרוח, ועל כן סדינים ושמיכות אינם ראוים לשמש כדפנות שהרי רוח מצויה מנדנדת אותם, וכל מחיצה שהולכת ובאה ברוח מצויה (אפילו הולכת ובאה פחות מג' טפחים) אינה מחיצה. ואפילו אם קשר את הסדינים היטב בארבעת עמודי הסוכה אין להתיר, מפני שלפעמים הם מתנתקים והוא לא שם לב, ומתוך כך יכול לבוא ולברך ברכה לבטלה וכן חשיב כאוכל חוץ לסוכה. והני מילי אפילו אם עשה רק מחיצה אחת מסדינים ושתי המחיצות הנותרות עשויות כהוגן.

  אמנם:

א) אם תקע קנים או עמודים בסמיכות זה לזה עד שאין בין עמוד לחבירו ג' טפחים (24 ס"מ), או אם השכיב נסרים לרוחב הדופן וחיברם במסמרים עד שאין  בין נסר לחבירו ג' טפחים, או אם מתח רצועות וכיוצ"ב וקשרם היטב ואין ביניהם  ג' טפחים - הסוכה כשירה.

ב) אם הסוכה מצויה במקום המוקף בכתלים גבוהים שאין שם רוח, כגון בחצר הבית, לדעת החזו"א והילק"י הסכה כשרה גם אם לא עשה בה דין לבוד כנ"ל דמה לי קושר את המחיצה עצמה מה לי מעמיד כותל בפני הרוח. ולדעת המשנ"ב הסוכה פסולה.

(3) גובה הדפנות או הלבוד צריך להיות לכה"פ 10 טפחים שהם גובה מטר (96.2 ס"מ) ולא יותר מ- 9.6 מטר.










(4) יש להזהר לעשות הדפנות קודם לסכך, כולל עשית הלבוד הנ"ל, דאל"כ הוי הסוכה בגדר של תעשה ולא מן העשוי. בדיעבד הב"ח והילק"י כתבו להתיר והמשנ"ב מצדד לאסור. 
אמנם, סוכה שנעשתה כהלכתה קודם החג, ובתוך ימי החג נפלה אחת מדפנותיה, רשאי לכו"ע, אף לכתחילה, להחזיר את הדופן למקומה. שכיוון וכבר חלה מצוות סוכה והוכשרה למצוותה, שוב אין בדבר משום תעשה ולא מן העשוי.




(6) מי שלא עשה סוכה לפני החג, ונמצא במקום שאין שם סוכה, עושה סוכה אפילו בחול המועד, וצריכה הסוכה להיות חזקה וראויה מצד עצמה לשבעה ימים, ואין כאן איסור של בניה בחוה"מ מפני שמצוה זו שייכת לחוה"מ.
  
לענין סתירת הסוכה בחוה"מ:



כתב מרן עצי הסוכה אסורים כל שמונת ימי החג בין עצי הדפנות בין עצי הסכך, ואין נאותים מהם לדבר אחר כל שמונת הימים.

והוסיף הרמ"א: ואפילו נפלה הסוכה, אסורים ולא מהני בה תנאי ומתוך כך נחלקו האחרונים בדין הרוצה לסתור סוכתו ע"מ להקימה במקום אחר תוך שמירה על קדושת הדפנות והסכך.    השואל ומשיב כתב לאסור. הלהורות נתן כתב להתיר. אמנם אם הקים את הסוכה בחוה"מ יכול להתנות לפני הקמתה שבדעתו לסתרה בגמר השימוש ולהשתמש בדפנות לצרכים אחרים. ומכאן ההיתר לסוכה ניידת שבונים ומפרקים אותה לפי הצורך.

דיני הסכך
הסכך צריך להיות מדבר הצומח מהארץ כגון נסרים של עץ וענפים, אך לא עמודי ברזל או שמיכות. וכן צריך להיות תלוש מהקרקע, ולא תחת ענפי עץ המחובר לקרקע או תחת מרפסת. וכן שיהיה עשוי מדבר שאינו ראוי לקבל טומאה, ועל כן אין לסכך בכלים או ארגזים אפילו נתפרקו ונעשו נסרים.

אמנם הדפנות יכולות להעשות מברזלים אע"פ שאין גידולם מן הארץ, וכן מכלים אע"פ שהם דבר המקבל טומאה.

 והנה, קי"ל שכשם שאין מסככין בדבר המקבל טומאה, כך יש להחמיר ולא להעמיד את הסכך בדבר המקבל טומאה, אבל מעמיד במעמיד מותר.
ולכן: 
א: אין לתת את הסכך ישר על צינורות או על דפנות ברזל. אבל, אם נתן על הצינורות הברזל יתן תחילה קורות עץ מ 4 צדדים ועליהם יתן את הסכך, שפיר דמי שכן בכה"ג נחשבים הצינורות למעמיד דמעמיד.

ב: מותר לחבר את קורות העץ (הניתנים על דפנות הסוכה להחזקת הסכך) במסמרי ברזל שהרי המסמרים הנ"ל הם בגדר מעמיד דמעמיד ומאידך אין לחבר במסמרים את הסכך עצמו לדפנות.

ג: לענין קשירת הסכך: כתב המשנ"ב שיש להיזהר מלקושרו לדפנות או לצינורות בדבר המקבל טומאה ולפי זה הוא הבין שיש להיזהר מלקושרו בחוטי ניילון ואע"פ שאינם מקבלים טומאה, סוף סוף הם אינם גידולי קרקע, וה"ה שיש לאסור לקשור באזיקונים. אבל מותר לקשור בחוטי פשתן או סיבי עץ שלא עברו תהליך עיבוד וניפוץ.

אומנם איסור הקשירה הנ"ל הוא רק בסכך שאם לא היינו קושרים אותו לסוכה היה עף בכל רוח מצויה (גם אם כעת מונח כהוגן)  הואיל ובכה"ג יש לו דין של מעמיד. אבל אם הסכך עמיד ויציב על הסוכה ורק רוצים לחזק עמידתו נגד רוח שאינה מצויה- מותר. דבכה"ג אפילו שם של מעמיד אין לו (וכתבו האחרונים שבמסמרים גם באופן שכזה אסור. וכך לעיל)
ד: גג חצר או גינה העשוי מנסרים דקים וצפופים (אנכיים או שתי וערב) הקבועים במסמרים לקורות עץ המקיפים את החצר או הגינה או מחוברים לפרגולה, לא יכול לשמש סכך עד שיוציא את המסמרים וינענע את הנסרים הנ"ל, לשם סוכה שכיוון שרוצה להשתמש בנסרים הנ"ל לסכך והמסמרים הם המחזקים את הנסרים הנ"ל הרי שיש להם שם של מעמיד מקבל טומאה.
(יש לציין- כשהנסרים אנכים או מאוזנים בלבד, צריך לשים נסר לרוחב או כמה עלי סכך, ע"מ שלא יהיה רצף אוויר לכל אורך הסוכה מקצה לקצה, שאז מינכר האוויר טובא.) 
דיני נוי הסוכה
(1) יש להקפיד שהקישוטים והשרשראות יהיו תוך ד' טפחים (32 ס"מ) לסכך, מלבד המנורה שמותר לשלשלה יותר מד' טפחים מחשש דליקה, אך יזהר שלא ישן או יאכל תחתיה.

(2) אוכלין, משקין, וכל מה שמוכנס לסוכה לשם נוי כגון אגרטל וכו', אסור בהנאה ובשימוש כל שמונת ימי החג - עד מוצאי שמחת תורה ואפילו נפלו. ובשבת ויו"ט אסורים בטלטול משום מוקצה.

אולם אם התנה בערב החג, לפני בין השמשות ואמר שהוא מעונין לאוכלם, יכול לאכלם.

דיני ישיבה ואכילה בסוכה
בלילה הראשון של החג בעת אכילת הכזית פת צריך לכוון: 

(1) לקיים מ"ע דאורייתא של אכילת כזית בסוכה.

(2) לקיים מ"ע דאורייתא של ישיבה בסוכה, זכר לענני הכבוד.

בשאר ימי החג, רק אם אוכל סעודת קבע בסוכה, יותר מכביצה, חייב לאכול בסוכה ולברך 'לישב בסוכה', אבל אוכל כביצה או פחות - פטור מן הסוכה. 

האוכל מזונות יותר משיעור כביצה אסור לאכול מחוץ לסוכה. 

כאשר - לדעת המשנ"ב יכול לברך 'לישב בסוכה'.

 
ולדעת הילק"י אין לברך, אא"כ אוכל מזונות בשיעור 230 גר' וקובע עליהם
 סעודה - שאז צריך ליטול ידים ולברך על העוגה המוציא, לישב בסוכה, ובסוף ברהמ"ז.

האוכל אורז, בשר, פירות או גבינות אפילו הרבה ובקביעות, אכילתו לעולם חשיבא כאכילת ארעי ופטור מן הסוכה. וכן כתבו המשנ"ב והילק"י, והמחמיר תע"ב. וה"ה לעניין שתיה.

אמנם: (1) בספר תשובות והנהגות כתב שבזמנינו הואיל והרבה אנשים רגילים לקבוע סעודת צהרים בלא פת כלל, וקובעים עליהם סעודתם - יש לומר שחייבים בסוכה גם לפוטרים הנ"ל. אך אין להם לברך 'לישב בסוכה'.

(2) אע"פ שמותר לאכול פירות או לשתות משקים חוץ לסוכה, כנ"ל, אם הוא בתוך סעודתו כל זמן שלא בירך ברכהמ"ז, אסור לו לטעום כלום חוץ לסוכה.

יהי רצון שנזכה כולנו לישב בסוכת עורו של לוויתן ולהנות מצילא דמהימנותא.

חג   שמח!
7 טפחים





7 טפחים





4 טפחים





3 טפחים





לבוד





צורת הפתח








* ע"פ המבואר במשנ"ב תרל"ג, ב' יש לחשב את השיעורים של הדפנות והטפחים לחומרא. ועל כן בחלק מהמקרים נקטנו כדעת החזו"א שטפח הוא 9.6 ס"מ, ובחלק מהמקרים נקטנו כדעת הגר"ח נאה שטפח הוא 8 ס"מ.

